
ΘΕΜΑ: «Ρύθμιση καταβολής ληξιπρόθεσμων χρεών για την αντιμετώπιση των έκτακτων αναγκών που προέκυψαν από την εκδήλωση καταστροφικών δασικών πυρκαγιών στις 23.07.2018 στις Περιφερειακές Ενότητες Ανατολικής και Δυτικής Αττικής της Περιφέρειας Αττικής»
ΑΠΟΦΑΣΗ
Η ΥΦΥΠΟΥΡΓΟΣ ΟΙΚΟΝΟΜΙΚΩΝ Έχοντας υπόψη:
1. Τις διατάξεις της παραγράφου 5 του πέμπτου άρθρου του ν.2275/1994 (238 Α΄), όπως ισχύει, με τις οποίες δύναται, με αποφάσεις του Υπουργού Οικονομικών που δημοσιεύονται στην Εφημερίδα της Κυβερνήσεως, σε εξαιρετικές περιπτώσεις σεισμών, πλημμυρών ή άλλων θεομηνιών από τις οποίες προκαλούνται σημαντικές ζημιές σε μεγάλο αριθμό φορολογουμένων να αναστέλλεται η είσπραξη των ληξιπρόθεσμων οφειλών προς το Δημόσιο για χρονικό διάστημα μέχρι 6 μηνών και να ρυθμίζεται η καταβολή των χρεών αυτών.
2. Την Απόφαση Υφυπουργού Οικονομικών ΠΟΛ 1149/30.07.2018 (3147 Β΄/31.07.2018).
3. Τις διατάξεις του ν.δ. 356/1974 (90 Α΄ – Κ.Ε.Δ.Ε.), όπως ισχύουν.
4. Τις διατάξεις του ν. 4174/2013 (170 Α΄-Κ.Φ.Δ.), όπως ισχύουν.
5. Το π.δ. 142/2017 (181 Α΄) «Οργανισμός Υπουργείου Οικονομικών».
6. Την υπ΄αριθ. Δ.ΟΡΓ. Α 1036960 ΕΞ 2017 (968 Β΄/2017) Απόφαση του Διοικητή της Ανεξάρτητης Αρχής Δημοσίων Εσόδων «Οργανισμός της Ανεξάρτητης Αρχής Δημοσίων Εσόδων (Α.Α.Δ.Ε.)» , όπως ισχύει.
7. Το π.δ. 125/2016 (210 Α΄) «Διορισμός Υπουργών, Αναπληρωτών Υπουργών και Υφυπουργών».
8. Την υπ’ αριθ. ΥΠΟΙΚ 0010218 ΕΞ 2016 (3696 Β΄) Απόφαση του Πρωθυπουργού και του Υπουργού Οικονομικών «Ανάθεση αρμοδιοτήτων στην Υφυπουργό Οικονομικών Αικατερίνη Παπανάτσιου».
9. Τις διατάξεις του ν.4389/2016 (94 Α΄) «Επείγουσες διατάξεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις», ιδίως το άρθρο 41.
10. Την υπ΄ αριθμ. 146513/24.07.2018 Απόφαση της Εντεταλμένης Συμβούλου Πολιτικής Προστασίας της Περιφέρειας Αττικής (ΑΔΑ: ΨΙΑΞ7Λ7-Ο11), με την οποία κηρύχτηκαν σε κατάσταση Έκτακτης Ανάγκης Πολιτικής Προστασίας έως 23.01.2019 ο Δήμος Μεγαρέων της Π.Ε. Δυτικής Αττικής και όλοι οι Δήμοι της Π.Ε. Ανατολικής Αττικής της Περιφέρειας Αττικής.
11. Το γεγονός ότι οι εν λόγω καταστροφικές πυρκαγιές είχαν ως αποτέλεσμα να απορρυθμιστεί η κοινωνική και οικονομική ζωή στους ανωτέρω Δήμους.
12. Το γεγονός ότι από την απόφαση αυτή δεν προκαλείται δαπάνη σε βάρος του κρατικού προϋπολογισμού.
Α Π Ο Φ Α Σ Ι Ζ Ο Υ Μ Ε
1. Τα χρέη της παραγράφου 2 της Απόφασης Υφυπουργού Οικονομικών ΠΟΛ 1149/30.07.2018 (3147 Β΄/31.07.2018) των φυσικών και νομικών προσώπων και των νομικών οντοτήτων, που έχουν την κύρια κατοικία ή κύρια εγκατάσταση (έδρα) στη Δημοτική Ενότητα Νέας Μάκρης του Δήμου Μαραθώνα, στη Δημοτική Ενότητα Ραφήνας του Δήμου Ραφήνας-Πικερμίου και στη Δημοτική Ενότητα Καλάμου του Δήμου Ωρωπού της Π.Ε. Ανατολικής Αττικής καθώς και στη Δημοτική Ενότητα Μεγαρέων του Δήμου Μεγαρέων της Π.Ε. Δυτικής Αττικής, ρυθμίζονται κατόπιν αιτήσεως αυτών με τις προσαυξήσεις/τόκους/πρόστιμο εκπρόθεσμης καταβολής που τις επιβαρύνουν μέχρι τις 23.07.2018, κατά τις ισχύουσες διατάξεις του ΚΕΔΕ και του ΚΦΔ, σε είκοσι τέσσερις (24) ίσες μηνιαίες δόσεις. Η αίτηση του οφειλέτη για την υπαγωγή στην παρούσα ρύθμιση πρέπει να κατατεθεί στην αρμόδια Δ.Ο.Υ. μέχρι τις 15/2/2019. Η υπαχθείσα στη ρύθμιση βασική οφειλή δεν επιβαρύνεται με επιπλέον προσαυξήσεις/τόκους/πρόστιμο εκπρόθεσμης καταβολής κατά τη διάρκεια της ρύθμισης.
Η καταβολή της πρώτης δόσης γίνεται μέχρι τις 15/2/2019 και οι επόμενες μέχρι την τελευταία εργάσιμη ημέρα των επόμενων μηνών.
Κατά τα λοιπά ισχύουν τα αναφερόμενα στις διατάξεις της ρύθμισης της υποπαραγράφου Α2 της παραγράφου Α του άρθρου πρώτου του ν. 4152/2013 (107 Α΄) όπως ισχύουν.
2. Η παρούσα απόφαση να δημοσιευθεί στην Εφημερίδα της Κυβερνήσεως. Η ΥΦΥΠΟΥΡΓΟΣ ΟΙΚΟΝΟΜΙΚΩΝ ΑΙΚΑΤΕΡΙΝΗ ΠΑΠΑΝΑΤΣΙΟΥ
ΠΙΝΑΚΑΣ ΔΙΑΝΟΜΗΣ:
Α. ΠΡΟΣ ΕΝΕΡΓΕΙΑ
1. Εθνικό Τυπογραφείο για Δημοσίευση στο τεύχος Β'
2. Αποδέκτες πίνακα Γ & Δ.
3. Δ/νση Υποστήριξης Ηλεκτρονικών Υπηρεσιών (με την παράκληση να
αναρτηθεί στο διαδικτυακό τόπο της Α.Α.Δ.Ε.).
Β. ΑΠΟΔΕΚΤΕΣ ΓΙΑ ΚΟΙΝΟΠΟΙΗΣΗ
Αποδέκτες πίνακα Α, Β, Ε, ΣΤ, Ζ, Η, Θ, Ι, ΙΒ, ΙΔ, ΙΕ, ΙΣΤ.
Γ. ΕΣΩΤΕΡΙΚΗ ΔΙΑΝΟΜΗ:
1) Γραφείο Υπουργού
2) Γραφείο Υφυπουργού
3) Γραφείο Διοικητή Ανεξάρτητης Αρχής Δημοσίων Εσόδων
4) Γραφεία κ.κ. Γεν. Διευθυντών
5) Δ/νση Ηλεκτρονικής Διακυβέρνησης ΑΑΔΕ
6) Δ/νση Εισπράξεων- Τμήματα Α, Β, Γ, Δ, Ε, Γραμματεία
7) Γραφείο Τύπου και Δημοσίων Σχέσεων
8) Αυτοτελές Τμήμα Συντονισμού Μεταρρυθμιστικών Δράσεων και Επικοινωνίας
